SKRIFTLIG FORESPØRGSEL E-1363/02

af Geoffrey Van Orden (PPE-DE) til Rådet

(14. maj 2002)

Om: Fremtiden for Kozloduy-atomkraftværket i Bulgarien

Hvilke eventuelle indvendinger har medlemsstaterne mod, at anvendelsen af enhed 3 og 4 på det bulgarske atomkraftanlæg i Kozloduy forlænges til 2009 i betragtning af de seneste store investeringer med henblik på at øge sikkerheden for disse enheder samt disses betydning for den bulgarske økonomi?

Svar

(30. september 2002)

EU har således som det også fremgår af Rådets relevante konklusioner lige fra begyndelsen af tiltrædelsesforhandlingerne over for samtlige kandidatlande understreget betydningen af en høj standard for nuklear sikkerhed og en høj grad af miljøbeskyttelse ved at indskrive dette mål i sin generelle forhandlingsposition.

Rådet har gentagne gange bekræftet sit tilsagn til kandidatlandene om at yde bistand til forbedring af den nukleare sikkerhed og til udvikling af energistrategier på mellemlang og lang sigt til afløsning af de mindre sikre atomreaktorer. Rådet understreger i denne forbindelse, at for de lande, herunder Bulgarien, der driver reaktorer, som ikke med rimelige udgifter kan opgraderes til internationalt accepterede sikkerhedsniveauer, må der sørges for hurtigst mulig lukning af reaktorerne i overensstemmelse med de prioriteter, der er aftalt i tiltrædelsespartnerskaberne med de pågældende lande.

I sommeren 2001 udarbejdede Rådet en rapport om nuklear sikkerhed i forbindelse med udvidelsen, hvori det i detaljer præciserede, hvad kandidatlandene, herunder Bulgarien, forventes at gøre for at nå et højt nukleart sikkerhedsniveau. Som svar herpå accepterede Bulgarien de henstillinger, der var indeholdt i rapporten, herunder endelig lukning af enhed 1-4 i Kozloduy-kernekraftværket så hurtigt som muligt i overensstemmelse med den aftale, der blev undertegnet med Europa-Kommissionen den 29. november 1999. Hvad angår disse enheder og de relevante tilsagn om lukning, kan der på grund af manglerne ved den oprindelige konstruktion og den forsinkede gennemførelse af opgraderingsprogrammet imidlertid fortsat konstateres betydelige afvigelser fra de sikkerhedskrav og den praksis, der gælder for letvandsreaktorer af

samme årgang, som er i drift i EU. Denne situation understreger, at det er nødvendigt nøje at overvåge tilsagnene om lukning og i den resterende driftstid at være særlig opmærksom på foranstaltninger, der sigter mod et højt driftssikkerhedsniveau. Bulgarien gav tilsagn om endelig lukning af enhed 1 og 2 inden 2003 og til i forbindelse med opdateringen af energistrategien, der vil være fuldført i 2002, at fastlægge datoerne for den endelige lukning af enhed 3 og 4, hvilket vil finde sted inden de oprindeligt fastsatte lukningsdatoer i henholdsvis 2008 og 2010. I den forbindelse understregede EU, at man forventer, at lukningen af enhed 3 og 4 senest finder sted i 2006. Hvad angår enhed 3 og 4 er det opfattelsen i Gruppen vedrørende Nuklear Sikkerhed under Rådet, at man kun ved en hurtig og tilfredsstillende fuldførelse af det planlagte opgraderingsprogram kan begrænse de nuværende afvigelser fra de sikkerhedskrav og den praksis, der er almindeligt brugt i EU, i et sådant omfang, at det er berettiget at fortsætte driften af enhed 3 og 4 i et begrænset tidsrum; der skal dog gives faste tilsagn om lukning.

EU vil fortsat overvåge Bulgariens nukleare sikkerhed frem til tiltrædelsen. Til det formål er der indført en peer review-mekanisme i Rådets regi. Evalueringen vil være afsluttet i så god tid, at der er mulighed for at foretage en samlet vurdering af situationen i Bulgarien, inden tiltrædelsesforhandlingerne med landet er afsluttet. Sammenfattende lægger Rådet vægt på sikkerhedsaspekterne ved tilsagnene om lukning, behovet for disses rettidige gennemførelse og nødvendigheden af en nøje overvågning af disse.